•Išsamus konkrečių pasiūlymo nuostatų paaiškinimas

Šio pasiūlymo tikslas – plėtoti Europos lygmens bendradarbiavimą vykdant pakrančių apsaugos funkcijas: šiuo tikslu numatyta plėtoti įvairaus pobūdžio bendradarbiavimą tarp Europos sienų ir pakrančių apsaugos agentūros, EMSA ir EŽKA siekiant pagerinti šių agentūrų veiklos sinergiją, kad pakrančių apsaugos funkcijas vykdančioms nacionalinėms institucijoms būtų teikiamos veiksmingesnės ir ekonomiškai efektyvesnės daugiatikslės paslaugos.

EMSA visų pirma vadovaus smarkiai gerinant stebėjimo gebėjimus ir tokiu būdu stiprinant Europos Sąjungos išorės jūrų sienų kontrolę šiomis priemonėmis:

a. dalijantis informacija, gauta jungiant ir analizuojant ataskaitų apie laivus teikimo sistemų ir kitų informacinių sistemų, kurios priklauso arba yra prieinamos agentūroms, duomenis, remiantis tų agentūrų atitinkamais teisiniais pagrindais ir nepažeidžiant valstybių narių duomenų nuosavybės teisių.

Rezultatas: geresnė realiojo laiko ir beveik realiojo laiko jūrų stebėjimo duomenų sklaida tarp trijų agentūrų ir atitinkamų institucijų.

Remiantis dabartiniu EMSA susitarimu dėl pastangų lygio su Europos sienų ir pakrančių apsaugos agentūra ir EŽKA, su jūrų reikalais susijusi informacija teikiama kitų agentūrų sistemoms. Gerinant stebėjimo gebėjimus į jūrų reikalų vaizdą turėtų būti inkorporuojami naujų jutiklių, visų pirma RPAS, užfiksuoti duomenys (įskaitant vaizdo duomenis ir infraraudonųjų vaizdų duomenis) – tam prireiks naujų dabartinės sistemos funkcijų, kurios pagerintų informacijos teikimą ir dalijimąsi ja su kitomis agentūromis ir atitinkamomis institucijomis. Norint atnaujinti sistemas, kad į jas būtų galima įtraukti naujų jutiklių užfiksuotų duomenų informaciją, reikia išplėsti programinę įrangą ir patobulinti sąsajas;

b. teikiant stebėjimo ir ryšių paslaugas, grindžiamas naujausiomis technologijomis, įskaitant palydovinę ir antžeminę infrastruktūrą ir ant bet kokios platformos įmontuotus jutiklius, pvz., orlaivių valdymo nuotoliniu būdu sistemomis.

Rezultatas: lanksčios RPAS paslaugos sienų kontrolės stebėjimui užtikrinti.

Dabartinių sausumoje ir palydovuose įdiegtų technologijų nepakanka norint aptikti mažus guminius arba medinius laivus, naudojamus migrantams per Viduržemio jūrą perplukdyti. Šių tipų laivai dažniausiai nepakankamai atspindi garsą, kad būtų matomi radarinių palydovų vaizduose. Optiniai vaizdai apima tik labai nedidelius tikslinius plotus su sąlyga, kad tuo metu yra diena ir nėra debesų. Palydovų informacija apskritai prieinama tik tam tikru metu, kurį lemia palydovo skrydžio orbita. RPAS (bepiločiais orlaiviais) teikiamos papildomos paslaugos gali padėti įveikti šiuos suvaržymus.

Kaip tarpinstitucinis paslaugų teikėjas, agentūra organizuos ir vykdys RPAS paslaugų operacijas, kad padėtų Europos sienų ir pakrančių apsaugos agentūrai ir sienų kontrolės institucijoms. Be to, EMSA, kaip saugios laivybos agentūra, padės suformuoti palankesnę nuomonę apie šios technologijos naudojimą. Ši technologija daugiatikslio pobūdžio ir gali būti naudojama įvairioms viešoms užduotims jūroje atlikti – sienų kontrolei, laivybos saugai užtikrinti, paieškai ir gelbėjimui, taršai aptikti, žuvininkystės kontrolei, teisės nuostatų vykdymui užtikrinti. Sustiprinus agentūrų bendradarbiavimą padidės tų pačių išteklių sinergija ir naudojimo paskirčių įvairovė.

EMSA teikiamos RPAS paslaugos Europos sienų ir pakrančių apsaugos agentūrai ir sienų kontrolės institucijoms duos daug naudos, nes EMSA jau renka, tvarko, jungia ir koreliuoja žmogaus veiklos jūroje duomenis. Iš RPAS gauta informacija būtų tvarkoma kaip papildomo šaltinio duomenys, kurie papildys į EUROSUR teikiamą informaciją. Numatyta teikti keičiamos apimties paslaugą Viduržemio jūroje sinchroniškai atliekant kelias operacijas, kurios būtų paskirstytos, pvz., po keturis aktualius rajonus – Graikijos ir Turkijos pasienio rajoną (Egėjo jūra), centrinę Viduržemio jūros dalį (Libija), vakarinę Viduržemio jūros dalį (Gibraltaro sąsiauris) ir rytinę Viduržemio jūros dalį (Kipro regionas). Paslaugai teikti turėtų būti naudojami mobilūs vienetai, kurie galėtų būti perkelti, jei laikui bėgant atsirastų naujų „karštųjų taškų“.

RPAS paslaugos turėtų būti pigesnės nei žmonių pilotuojamų orlaivių ir turėtų būti naudojamos kaip papildoma priemonė bendroje stebėjimo grandinėje, kurią sudaro palydovų vaizdai, laivų buvimo vietos informacija ir stebėjimas, vykdomas jūrų patrulinių orlaivių ir laivų.

Rezultatas: palydovų renkamų automatinio identifikavimo sistemos duomenų teikimo užtikrinimas.

Iki šiol EMSA, bendradarbiaudama su Europos kosmoso agentūra (EKA) ir naudodama savo jūrų stebėjimo priemones, be užmokesčio kitoms ES agentūroms ir ES valstybėms narėms teikia SAT-AIS duomenų teikimo paslaugas. Iki 2016 m. rugpjūčio 31 d. šių duomenų rinkimą finansuoja EKA, o po to ši mokslinių tyrimų ir technologinės plėtros programa bus baigta. SAT-AIS duomenys yra neįkainojamas informacijos šaltinis, kuris labai padeda didinti informuotumą apie padėtį jūrose. Juos, vykdydamos stebėjimo užduotis, naudoja tiek valstybės narės, tiek ES agentūros ir įstaigos (pvz., Europos sienų ir pakrančių apsaugos agentūra, EŽKA, Jūrų analizės ir operacijų centras kovai su prekyba narkotikais). Be šių duomenų būtų neįmanoma aptikti daugybės laivų, ypač pietinėje Viduržemio jūros dalyje, nes kitų duomenų šaltinių nėra arba laivai plaukia zonose, kurių neapima krante įdiegtos automatinio identifikavimo sistemos, ir todėl negali būti šių sistemų stebimi (pvz., su ES vėliava plaukiojančių žvejybos laivų veiklos ne ES vandenyse atvejais).